Virallinen lehti nro L 216 , 14/08/1999 s. 0023 - 0023



KOMISSION PÄÄTÖS, tehty 28 päivänä heinäkuuta 1999, Euroopan laajuisen suurten nopeuksien rautatiejärjestelmän liikenteen ohjauksen ja valvonnan sekä signaloinnin osajärjestelmän perustekijöistä (tiedoksiannettu numerolla K(1999) 2475) (ETA:n kannalta merkityksellinen teksti) (1999/569/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon Euroopan laajuisen suurten nopeuksien rautatiejärjestelmän yhteentoimivuudesta 23 päivänä heinäkuuta 1996 annetun neuvoston direktiivin 96/48/EY(1) ja erityisesti sen 21 artiklan, sekä katsoo, että 1) Ruotsi otti esille Eurobaliseksi kutsuttua pistemäisen rata-veturi-signaloinnin liitäntää koskevat taajuus- ja säteilyteho-ongelmat 10 päivänä heinäkuuta 1997 pidetyssä direktiivin 96/48/EY 21 artiklalla perustetun komitean kokouksessa, 2) rautatiejärjestelmien yhteentoimivuutta käsittelevä eurooppalainen järjestö European Association for Railway Interoperability (EARI) vahvisti 16 päivänä lokakuuta 1997 pitämässään kokouksessa, että Eurobalise-liitäntä on yksi liikenteen ohjauksen ja valvonnan sekä signaloinnin osajärjestelmän perustekijä, 3) EARI esitteli komitean kokouksessa 19 päivänä helmikuuta 1998 tutkimustensa tulokset, ja useat jäsenvaltiot ovat pyytäneet selvittämään, mitä kaikkia radiotaajuuksia tarvitaan liikenteen ohjauksen ja valvonnan sekä signaloinnin osajärjestelmässä, 4) häiriöt CEPT PR 27 -tyyppisten radiolaitteiden käyttämän taajuuskaistan kanssa on vältettävä (vrt. 7 päivänä maaliskuuta 1996 tehty ERC:n päätös) säilyttäen kuitenkin samana lähettimien kaukovirransyötön teho, 5) on tarpeen vahvistaa pikaisesti pistemäisen Eurobalise-liitännän ja rata-veturi-GSM-R-radioyhteyden käyttämät arvot vaarantamatta ERTMS-hankkeen testisuunnitelmaa, jonka viivästyminen hidastuttaisi haitallisella tavalla useiden Euroopan laajuiseen suurten nopeuksien rautatiejärjestelmään kuuluvien yhteyksien käyttöönottoa, 6) tämä päätös ei vaikuta jo käytössä oleviin signalointijärjestelmiin, ellei niitä oteta uudelleen käyttöön uudelleenjärjestelyn jälkeen; EARI:n on otettava käytössä oleva järjestelmä huomioon laatiessaan liikenteen ohjausta ja valvontaa sekä signalointia koskevaa yhteentoimivuuden teknistä eritelmää, 7) rautateille varatuista taajuuksista 900 MHz:n kaistalla on annettu suositus T/R 25-09 E (annettu Chesterissä vuonna 1990, tarkistettu Budapestissä vuonna 1995), ja Euroopan posti- ja telehallintojen konferenssin WG FM -työryhmä on tehnyt Eurobalise-päätöksen (Tallinnassa vuonna 1998), minkä seurauksena annettu suositus 70-03 on saatettu ajan tasalle, ja 8) tässä päätöksessä säädetyt toimenpiteet ovat direktiivillä 96/48/EY perustetun komitean lausunnon mukaiset, ON TEHNYT TÄMÄN PÄÄTÖKSEN: 1 artikla Eurobalise-tyyppisten lähettimien kaukovirransyötössä (downlink) on käytettävä 27095 MHz:n taajuuskaistaa, ja säteilytehon on oltava 10 metrin etäisyydeltä mitattuna alle 42 dBμA/m. 2 artikla GSM-R-tyyppisissä radioyhteyksissä käytettävien taajuuskaistojen on oltava välillä 876-880 MHz veturi-rata-yhteyksissä ja välillä 921-925 MHz rata-veturi-yhteyksissä. 3 artikla Tämä päätös on osoitettu kaikille jäsenvaltioille. Tehty Brysselissä 28 päivänä heinäkuuta 1999. Komission puolesta Neil KINNOCK Komission jäsen (1) EYVL L 235, 17.9.1996, s. 6.